google/wiki40b huggingface dataset:
Hjalmar Andersen

Biografi

Andersens foreldre var båtsmann Bjarne Johan Andersen (1899–1972) fra Hammerfest og Anne Matilde Kristensen (1898–1967) fra Rødøy. Familien flyttet tidlig til Trondheim, hvor Hjalmar Andersen vokste opp. Han giftet seg i 1945 med Gerd Aune (14. august 1921–8. april 2004).
Hjalmar Andersen debuterte på skøyter i 1946, og ble juniormester i 1947 (juniorklassen var frem til 1960-tallet avhengig av prestasjoner, ikke alder). Han var med kun som reserve i OL i 1948, og det store gjennombruddet kom med sølvmedalje sammenlagt (bak Sverre Farstad) og verdensrekord på 10 000 m i EM 1949. For sitt rekordløp mottok han Morgenbladets gullmedalje.
«Hjallis» vant NM, EM og VM i 1950, –51 og –52, og tok gull på 1 500, 5 000 og 10 000 m i OL 1952 i Oslo. Han satte verdensrekorder på 5 000 og 10 000 m, siste gang med 16.32,6 på Hamar i forkant av OL 1952 (en rekord som ble regnet som «uslåelig» frem til 1960). Han vant over 50 seire på rad på 5 000 m.
Andersen var norsk flaggbærer under vinter-OL 1952 i Oslo.  
Etter et hvileår gjorde «Hjallis» comeback i 1954, og tok sølv i EM. Han la opp som topputøver etter sin tredje OL-deltagelse i 1956, men fortsatte med aktiv idrett, spesielt roing, utover 1960-årene. 
Andersen var også en dyktig sykkelrytter, og ble tildelt Egebergs Ærespris i 1951. For sine prestasjoner under OL på hjemmebane i 1952 ble han den første mottaker av Fearnleys olympiske ærespris, som ble satt opp av skipsreder Thomas Fearnley (1880–1961) i forbindelse med lekene i Oslo. I 1976 ble han tildelt Olavstatuetten.
Hjalmar Andersen trente de svenske skøyteløperne før OL 1960.

Etter karrieren

«Hjallis» var en av Norges mest populære idrettsutøvere gjennom tidene, og var en populær underholder etter at idrettskarrieren var over. Han ga ut flere bøker, både minner fra idrettskarrieren samt rene humorbøker. To titler er Harde løp (1951) og Siste runde (1952). 
Det er reist tre statuer av Hjalmar Andersen: Utenfor Bislett stadion i Oslo, utenfor Vikingskipet på Hamar og i Kongens gate i Trondheim. På Rødøy er det satt opp en bauta i Solparken for å hedre sin antatt største sønn
Hjalmar Andersen finnes på et frimerke, utgitt i 1990. Frimerket har valør 4,00 kr, er flerfarget og kom ut i et opplag på 764 947 (NK 1102). Frimerket var en del av et miniatyrark med norske OL-vinnere på.
Under Idrettsgallaen 2013 ble Hjalmar Andersen sammen med Knut Johannesen tildelt «Hedersprisen».
Hjalmar Andersens dattersønn Fredrik van der Horst er en lovende skøyteløper.
Hjalmar Andersen ble etter sin skøytekarriere ansatt som velferdssekretær for sjøfolk i handelsflåten.

Død

Etter et fall i hjemmet sitt i Tønsberg 25. mars 2013, døde han natt til 27. mars på Ullevål universitetssykehus. 
Hjalmar Andersen ble vist en siste ære fra Norge ved å bli begravet på statens bekostning.
Flammehane

Beskrivelse

Arten viser stor kjønnsdimorfisme. Hannen blir cirka 66–72 cm og veier typisk 790–1 140 g, mens hunnen blir cirka 35 cm og veier typisk 510–625 g. Også fjærdrakten er svært forskjellig. Flammehane har bråket gulbrun fjærdrakt som består av gulbrune dekkfjær med ei sort langsgående stripe midt på hver fjær. Håndsvingfjæra og den praktfulle stjerten er blåsort. Hanen har prominent rød hodekam med uregelmessige små tagger og en avlang flammende gul flekk, samt røde hakelapper. Høna er ganske uanselig og kamuflasjefarget, brun og sort på oversiden (inkludert stjerten) og sort og hvit på undersiden. Strupen hvitbeige og den nakne huden rund øynene er beige.
Drammen Kvinnehåndball

Historikk

Lagets siste sesong som Åssiden IF var i 1998/99 og endte med at laget rykket ned fra 1. divisjon. Rekruttlaget spilte i 3. divisjon med Morten Berge som trener. I 1999/2000 startet Drammen Kvinnehåndballs debutsesong med Anita Hildeskår Hokstad som hovedtrener. Laget endte på 8.-plass i 2. divisjon, mens rekruttene som fortsatt spilte i 3. divisjon, hadde Anita og Tom Eirik Ruud som trenere.
I 2000/2001-sesongen vant A-laget 2. divisjon med 7 poengs margin til neste lag, og rykket dermed opp i 1. divisjon. Rekruttene fortsatte å spille i 3. divisjon. A-laget endte i 2001/2002 som nummer 7 på tabellen blant 14 lag i 1. divisjon. Geir Oustorp hadde kommet inn som Anitas assistenttrener slik at rekruttlaget vant 3. divisjon og rykket opp til 2. divisjon.
A-laget kjempet helt i toppen av 1. divisjon hele 2002/2003-sesongen. Ledet en stund divisjonen, men endte til slutt på en klar 2.-plass etter Fredrikstad HK. Geir Oustorp var dette året hovedtrener for A-laget med Kristin Sønju som assistent. Rekruttlaget spilte sin første sesong i 2. divisjon med Tom Eirik Ruud som trener og berget plassen. I 2003/2004-sesongen fortsatte A-laget med Geir Oustorp som hovedtrener, mens Kristian Nilsen tok over som trener for rekruttlaget. Sesongen endte med at laget klarte å kvalifisere seg til Gildeserien Mellomspill B. Laget hadde en stund en mulighet til å rykke opp i Gildeserien, men lyktes ikke dette året. Rekruttlaget havnet midt på tabellen i 2. divisjon.
A-laget ble i 2004/2005-sesongen trent av Renate Flåhagen og Kristian Nilsen. Til tross for at mange spillere fra fjorårets lag hadde gått til andre klubber, ble sesongen gjennomført godt i 1. divisjon. Laget endte som nummer 6 på tabellen, noe som var mye bedre enn forventet. Flere av de unge spillerne hadde etablert seg på et godt 1. divisjonsnivå, mens rekruttene, med Dag Zakariassen som trener, også gjennomførte en grei sesong. Rekruttlaget endte som nummer 5 på tabellen, også dette var bedre enn forventet.
Foran 2005/2006-sesongen fikk A-laget ny trener i Vigdis Holmeset. Hun hadde vært hjelpetrener i Norstrand IF sesongen før og var trener for NTG Bærum. Hun hadde tidligere vært trener i eliteserien i fire år, to år for yngre landslag og 16 år for aldersbestemte lag. Rekruttlaget ble fortsatt tret av Dag Zakariassen.
Drammen KH kom på tredjeplass i 1. divisjon i 2006/07-sesongen. Laget hadde 17 seiere, 1 uavgjort og 8 tap. DKH spilte kvalifisering for eliteserien mot Våg Vipers, og vant én kamp og tapte én kamp. Våg gikk til i eliteserien på bedre målforskjell. Laget hadde allikevel en mulighet for å rykke opp dersom Norstrand og Bækkelaget hadde slått seg sammen til ett lag. Dette skjedde aldri, og klubbens økonomiske problemer ble til slutt så store, at de i 2007 må legge ned driften av klubben.
Stig Rune Kveen

Langrenn

Han tok NM-gull i stafett for Strindheim IL i 2006 og 2007. Hans beste resultat fra verdenscupen er to 16.-plasser i sprint. Kveen har nå avsluttet toppidrettsatsingen.

Poker

Natt til tirsdag 6. mai 2008 ble han norgesmester i poker.
Kordit

Fremstilling og egenskaper

Kordit består av 58 % nitroglyserin, 37 % bomullskrutt og 5 % vaselin. Den fremstilles gjennom å blande høygnitrerat bomullskrutt med nitroglyserin under tilsetting av om lag 20 % aceton og omhyggelig blande massen i 3–4 timer ved en temperatur på høyst 40 °C. Man tilsetter deretter vaselin under fortsatt omrøring i noen timer. Massen har deretter blitt homogen og noe geléartat, så den lett kan presses til rør eller strenger (gresk. Chorde, streng, gir navnet) av varierende størrelse, avhengighet av dets,bruk.
Kordit klassifiseres som et laveksplosiv på grunn av langsom forbrenningshastighet. I likhet med røyksvakt krutt har det vært nødvendig å redusere innholdet av nitroglyserin til 30–35 % (”modifisert cordit” = C.M.D.).

Bruk

I militær anvendelse brukes kordit til å skyte granater lange strekninger. Under andre verdenskrig blandet skipsmannskaper kordit med svartkrutt for å få lengre rekkevidde på sine kanoner. 

Kordit er nå foreldet, og det produseres ikke lenger.
Jul med barna

Jul med barna er et julehefte som har blitt utgitt av Rudolf Steinerskolen i Oslo ved juletider siden 1959, med et opphold mellom 1971 og midten av 1980-tallet. Den første redaktøren var kunsthistorikeren Øistein Parmann, som i en årrekke var lærer ved skolen og senere ble forlagssjef i Dreyer og preses i Det Norske Akademi. Nåværende redaktør er Marit Egner Engh. Juleheftet er et vakkert uttrykk for noe av det viktigste i steinerskolen: det kunstneriske.
Glennia

Utseende

En middelsstor (vingespenn ca. 55 millimeter), hvit sommerfugl med avrundede vinger. Spissen av forvingen er svart.

Utbredelse

Arten er bare kjent fra delstaten Bahia i Brasil.
Samiske geografiske navn (Vardø)

Samiske geografiske navn i Vardø (knr 2002) angir stedsnavn i Vardø kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare nordsamisk er tatt med i denne oversikten for Vardø kommune.
Kjæmpestaden

En Kjæmpeby før og nu

I Kjæmpernes By var der deiligt at bo;

der leved` man saa herlig i Glæde og Ro;

thi af Rige der fantes en uhyggelig Masse

som altid viste sig at være pr. Kasse.

Og naar man er rig, vil man gjerne leve godt,

og Kjæmperne, de brukte sine Indtægter flot,

og slog den ei til, om den var aldrig saa stor,

saa skrev man paa Vexler sit fine Navn og Ord.

Og saadanne Navne, de klang jo som Guld,

hvoraf de bestandig havde lommen sin fuld.
Et Hus i Byen og et Slot paa Landet

man holdt i Kjæmpernes By blandt andet;

thi Børnernes Sundhed maa vel passes paa;

for paa Bal og i Selskab den jo opflides maa.

Og er det ikke hyggeligt, og stadseligt tillige,

naar Eqvipagen, som venter,

fra Kontoret hjemhenter

den mødige rige?
Punsj

Punsj er en selskapsdrikk som i regelen er blanding av alkohol og andre ingredienser. Punsj blir gjerne servert i en vid bolle, og har gjerne lavere alkoholinnhold enn annen cocktail.
Drikken er kjent fra 1600-tallet, først i tilknytting til Ostindia (Sør- og Sørøst-Asia). Det engelske navnet punch kommer trolig fra sanskrit pañca, 'fem', som er pañc på mange talte indiske språk. Punsj ble tradisjonelt laget med fem ingredienser som kunne være arak, vann, te, sukker og krydder. En kan også lage punsj med andre typer brenneviner eller vin og eventuelle blande inn fruktbiter.
I skandinaviske land fikk punsj særlig betydning som selskapsdrikk. Denne ble gjerne blandet hjemme og servert varm. Senere har en også fått fabrikkframstilt punsj som gjerne kan drikkes kald.
Mørsvikbotn (fjord)

Mørsvikbotn (lulesamisk: Murgos) er den indre delen av Mørsvikfjorden (Murgosvuodna) og ligger i den nordlige delen av Sørfold kommune i Nordland. Navnet betegner den delen av fjorden som er øst for Mørsvikneset i nord og Håkjerringneset i sør og inn til bunnen av Mørsvikbukta, som går i nordøstlig retning, Mastermovika, som går i østlig retning, og Sildhopen, som går i sørøstlig retning, og har en lengste lengde på 2,3 kilometer.
De største bosetningene rundt Mørsvikbotn, Mørsvik, Elenjorda, Sildhopen og Storeide, går ofte samlet under navnet Mørsvikbotn. E6 går langs hele fjordbunnen mellom Elenjorda og Kobbskartunnelen. Fv613, eller «Gamle E6», går langs sørsiden til Storeide og videre sørover mot Leirfjorden.
Kurd-Dagh

Kurd-Dagh (kurdisk Çiyayê Kurmênc; arabisk جبل الأكراد, Jabal al-Akrād; tyrkisk Kurt Dağı), også kalt Aleppofjellet (arabisk جبل حلب Jabal Ḥalab), er et fjellområde nordvest i Syria og sørøst i Tyrkia. Det ligger i guvernementet Aleppo i Syria og provinsen Kilis i Tyrkia.
Kurd-Dagh er en del av kalksteinsmassivet nordvest i Syria. Fjellet er et sørlig utspring av Aleppoplatået fra fjellområdene vest på Aintabplatået. Afrindalen går omkring Kurd-Dagh fra øst og sør og skiller fjellet fra sletten Aʻzāz og fjellet Simeon i øst og Harim i sør. Aswaddalen skiller Kurd-Dagh fra Amanusfjellene i vest. 
Den største byen i fjellene er Afrin (Efrîn på kurdisk), i Syria. Området er kjent for olivendyrking og produksjon av trekull. De fleste innbyggerne i Kurd-Dagh er hanafimuslimer, mens de meste av de syriske kurderne er shafi'imuslimer.
Kost- og ernæringforbundet

Kost- og ernæringsforbundet er en yrkesorganisasjon i fagforbundet Delta. 
Medlemmene i organisasjonen består av kokker, kjøkkensjefer, kostøkonomer, kjøkkenassistenter og andre som arbeider med ernæring og matomsorg. De fleste av medlemmene arbeider på sykehuskjøkken, sentralkjøkken, kantiner, sykehjem og andre institusjoner.
Kost- og ernæringsforbundet har arrangert norgesmesterskapet i institusjonskokkefaget for lag siden 1994. Konkurransen har hatt offisiell status som NM siden 1998.
Astrofysikk

Astrofysikk er den grenen av astronomi som har med fysikken i universet å gjøre. Det handler om alt fra de fysiske egenskapene til astronomiske objekter (som stjerner og galakser) til hvordan disse påvirker hverandre. For eksempel er kosmologi et felt innenfor astrofysikken som omfatter de største skalaene i universet.
Fordi det er et veldig bredt felt, bruker astrofysikere kunnskap og metoder fra mange forskjellige felt innen fysikk, som mekanikk, elektromagnetisme, statistisk mekanikk, termodynamikk, kvantemekanikk, relativitetsteori, kjerne- og partikkelfysikk og atom- og molekylærfysikk. Moderne forskning innenfor astronomi krever et solid grunnlag innenfor fysikk.
Den katolske kirke i Storbritannia

Historie

I det 16. århundre ble den katolske kirke i Storbritannia oppløst som en følge av reformasjonen. Det siste bispedømmet som holdt stand var St. Asaph; dets siste biskop døde i 1585 i Roma.
I 1622 ble Det apostoliske vikariat England opprettet av Propaganda Fide. På det tidspunkt var katolsk virksomhet i England regnet som høyforræderi, og ble straffet med døden for presters vedkommende. Legfolk, de såkalte recusanter som nektet å gå til anglikanske gudstjenester, risiskerte i første omgang inndragning av eiendom og som ytterste konsekvens dødsstraff.
I 1688 hadde forholdene endret seg, etter den ærerike revolusjonen. Det apostoliske vikariatet ble delt i fire, og et reelt hierarki begynte å ta form. Det skulle allikevel gå mer enn halvannet århundre før et av distriktene ble elevert til bispedømmestatus. I 1850 ble Westminster erkebispedømme og tolv suffraganer opprettet.

Struktur

Kirken i Storbritannia er delt i to hierarkier: England og Wales, og Skottland. I England og Wales er det frem erkebispedømmer og sytten bispedømmer, mens det i Skottland er to erkebispedømmer og seks bispedømmer.
I tillegg til den vanlige strukturen finnes det er militærordinariat og et eksarkat for ukrainsk-bysantinerne, det vil si katolikker av østlig ritus.

Bispedømmer i England og Wales

Opprettelsesåret viser til opprettelsen av jurisdiksjonen, og ikke nødvendigvis til året den fikk status som bispedømme eller erkebispedømme.
Delta (fagforbund)

Delta er en norsk, partipolitisk uavhengig arbeidstakerorganisasjon, og er med over 80 000 medlemmer det største forbundet i YS. Organisasjonen het KFO (Kommunalansattes Fellesorganisasjon) fram til 20. november 2007, er det største enkeltforbundet i Yrkesorganisasjonenes Sentralforbund og representerer de fleste yrkesgrupper innenfor offentlig tjenesteyting, særlig ansatte i kommunal sektor.
Deltas medlemmer jobber i både privat og offentlig sektor, innenfor en rekke tariffområder. Over 70 prosent av medlemmene er kvinner. Delta er partipolitisk uavhengig, og står fritt til å påvirke og arbeide for medlemmenes standpunkter i forhold til flere politiske miljøer.
Forbundsleder i Delta er Lizzie Ruud Thorkildsen og nestleder er Trond Ellefsen. For perioden 2016-2020 har ledelsen fram til 31. oktober 2018 bestått av leder Erik Kollerud, første nestleder Lizzie Ruud Thorkildsen og andre nestleder Trond Ellefsen. Lederskiftet kom som følge av at Erik Kollerud ble valgt til leder for Yrkesorganisasjonenes Sentralforbund (YS).

Medlemsblad

Deltas medlemsblad het først Kommunen og Vi, så Kommunaltjenestemannen, deretter Kommuniké og nå Ta Del. Ta Del har en egen nettavis.
Konnerudgruvene

Konnerudgruvene er et sett gruver på Konnerud i Drammen hvor det ble utvinnet sølv, bly og kobber. Gruvene inneholdt også noe vismut, arsen og kobolt.

Historie

Gruvedriften ved Konnerudverket ble satt i gang i 1731 av brødrene Ulrich Friderich og Johan Friderich Cicignon, barnebarn av Johan Caspar de Cicignon. I 1736 overtok grev Friderich Anthon Wedel Jarlsberg rettighetene til området, og han bygde malmknuseri, smelteovn og vaskeri på stedet. I 1738 døde greven, og hans sønn tok over. I 1748 forsøkte sønnen å selge gruvene til Kong Fredrik den 5., men forsøket var mislykket. I 1778 ble verket auksjonert bort til Christen Hichmann, som begikk selvmord i 1789 på grunn av personlig konkurs og stor gjeld. Under hans eierskap jobbet det på det meste 376 mann i gruvene.
Under første verdenskrig ble det utvinnet sink fra gruvene, men i 1918 ble virksomheten nedlagt igjen. På 1940-tallet ble drift igjen gjenopptatt, men kun en kort stund. Gruvene lå deretter urørt frem til 1991, da Stiftelsen Konnerudverket startet gjenoppbygging av anlegget.
Akapalinae

Levevis

Biologien til denne gruppen er ukjent.

Utbredelse

Gruppen lever i Australia (Queensland og South Australia).
Korsveiandakt

Korsveiandakt er en andaktsform som viser tilbake til Jesu lidelsesvei (Via Dolorosa) før korsfestelsen. Den er særlig knyttet til den katolske kirkes andaktsliv.
Korsveiandakten følger 14 «stasjoner» knyttet til hendelser fra de bibelske påskefortellinger og fra overleverte tradisjoner.
Korsveiandakten er til minne om Jesu vei med korset til korsfestelsen på Golgata. Korsvandringer blir særlig holdt i samband med påsken eller fastetiden, særlig på langfredag. De blir blant annet holdt på Via Dolorosa i Jerusalem, regnet som den vei til Golgata som Jesus ble ført. (Det antatte Golgata er nå så å si innbygd i Gravkirken i Jerusalem.)

Historie

Korsveisandakteb begynte med pilgrimsreiser til Jerusalem, der en kunne besøke de stedene nevnt i lidelseshistorien. Opprinnelig ble uttrykket «stasjoner» brukt om punkter på veien «Via Sacra» som fulgte veien korset ble båret. Senere tok fransiskanermunker, som tok over forvaltningen av de hellige steder i Jerusalem i 1342, bruken av stasjonar inn i kirkene. På 1400- og 1500-tallet bygde fransiskanerne utendørsaltere som gjenspeilet disse stedene i Jerusalem. De avbildet da mellom elleve og tretti stasjoner. Mange steder ble det sett opp korsveisstasjoner på passende veier, og det utviklet seg lokale tradisjoner.
Korsveier kunne gå opp til et fjell, for eksempel Sacro Monte di Domodossola (1657) og Sacro Monte di Belmonte (1712) i Italia, som tilhører verdenarvområdet Sacri Monti.
I 1686 godkjente pave Innocens XI bygging av stasjoner inne i fransiskanske kirker. I 1731 ble bygging av stasjoner godkjent også i andre kirker, så lenge fransiskanere forestod dette. Antallet stasjoner ble fastsatt til fjorten.
Korsveistasjonene kan brukes av troende alene, eller man kan følge en som leder andakten.

Billedeksempler

Bildene er hentet fra forskjellige kirker og korsveier.
Japanostrangalia

Utseende

Middelsstore, avlange, svarte trebukker, dekkvingene mer eller mindre gulbrune eller rødlige. Antennene er tynne, omtrent så lange som kroppen, noen av leddene nær spissen hvitaktige. Pronotum er klokkeformet, foran med en innsnørt "hals", dekkvingene er jevnt avsmalnende bakover. Beina er nokså lange og tynne.

Levevis

Larvene utvikler seg trolig i død ved, men det synes ikke finnes noe sikker informasjon om dette. Utviklingen tar gjerne minst to år. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Slekten er utbredt i Japan og det sørlige Kina.
Fylkesvei 1260

Fylkesvei 1260 går mellom Eidsberg stasjon og Salerud i Eidsberg kommune. Veien er 2,6 km lang. Veien passerer Hobøl gård, der forfatteren Trygve Gulbrandssen bodde i mange år. Veien heter Trygve Gulbrandssens vei.
Frem til 2019 hadde veien betegnelsen Fylkesvei 706.
Primera División 1959–1960

Primera División  er den spanske toppdivisjonen i fotball. Den ble opprettet i sesongen 1929-30. Det spanske fotballforbundet står for organiseringen av ligaen.
Kirken i Grønland

Kirken i Grønland er den offentlige kirken på Grønland.
Kirken i Grønland er et av de 11 stiftene (bispedømmer) i den danske folkekirken, men hører til under Grønlands hjemmestyre både med hensyn til lovgivning og finansiering.
Den grønlandske kirken skiller seg dermed fra Folkekirken på Færøerne, som den 29. juli 2007 ble utskilt fra den danske folkekirken for å bli en selvstendig folkekirke.
Kirken ble etablert 1. april 1905, da Lov om Grønlands Kirke og Skole trådte i kraft. Status som eget stift, med egen biskop i Nuuk, fikk den 6. mai 1993 da Lov om Kirken i Grønland ble vedtatt. Loven trådte i kraft 1. november samme år. Loven angir også at Vor Frelser Kirke i Nuuk (Godthåb) er Grønlands nye domkirke.
American Airlines

Flåte

Flyflåten til American er i stor grad preget av Airbus A321 og Boeing 737-800. Det er også flere Airbus A320 og Boeing 757 maskiner på kort- og mellomdistanserutene.  Langdistanseflåten består av Boeing 767, Boeing 777, Airbus A330 og Boeing 787-maskiner.
Partei des Demokratischen Sozialismus

Partei des Demokratischen Sozialismus (Partiet for Demokratisk Sosialisme, PDS) var et politisk parti i Tyskland. Det ble grunnlagt i 1990, og ble regnet som arvtageren til kommunistpartiet SED.

Opprettelse

Det gamle statsbærende partiet i DDR, SED, skiftet navn til SED-PDS i desember 1989. Fra 4. februar het partiet bare PDS. PDS så seg selv i en historisk kontinuitet der partiet via KPD, VKPD, USPD, Spartakusbund, SPD, SDAP, ADAV førte røttene tilbake til den første tyske arbeiderbevegelse. 
Partiet tok imidlertid avstand fra SED og forbrytelsene begått under DDR-regimet, de ekskluderte fremtredende representanter for det gamle regimet og personer dømt for landssvik og forbrytelser begått under den kalde krigen. Partiet ble derfor ofte beskrevet som venstre-sosialdemokratisk.
Partiet hadde et populistisk preg, og oppnådde i den senere tiden en viss størrelse på meningsmålingene ved å angripe den sosialdemokratiske regjeringens reformering av velferdsstaten. Partiet var spådd å bli størst ved delstatsvalget i Brandenburg høsten 2004, men ble forbigått av sosialdemokratene. I det vestlige Tyskland var imidlertid partiet av ubetydelig størrelse (0-2%).
De var representert i det tyske parlamentet siden 1990 med fraksjonsstyrke fordi de hadde alltid 5% stemmer eller 3 direktmandater. PDS representerte én gang alderspresidenten med partiløs forfatter Stefan Heym.
Ved valgene i 2002 kom partiet under sperregrensen og hadde bare to direktevalgte representanter i det føderale parlamentet (av totalt 603). Forholdsvis blir det norske Kystpartiet nesten dobbelt så stort i Stortinget.
I 2005 ble partiet omdannet til Die Linkspartei ved å inngå et forbund med WASG.